Pričevanje o partizanskem zločinu v Češirkovem gozdu julija 1942

Pričevanje je po pripovedovanju Naceta Veharja iz Podlipe 2. marca 2022 zapisala Sonja Malovrh.

»Tudi tisto nedeljo, 26. julija 1942, sva z Rajkom Malavašičem, Tišlarjevim, v smeri Podpeska gnala na pašo naši dve ovci. Zaslišala sva jok in obstala. Bila je Lazarjeva mama, jokala je in klicala sinova. Nato sva videla prihajati tri partizane, ki so vodili zvezana njena sinova, Jožeta in Jakoba. Dva sta hodila ob njuni bočni strani, za njima pa je šel partizan, doma z Vrhnike. Šli so do Matičkovega mostu in naprej do Mivškove senožeti, ob potoku v smeri Podpeska. V tistem je iz nasprotne strani po poti prišel Rajkov oče Johan in jim dejal, naj spustijo fanta, ker ju dobro pozna in ve, da nista ničesar zakrivila. Partizan, doma z Vrhnike, mu je zabrusil, naj utihne, sicer bodo odgnali še njega. 

Le malo zatem sta iz druge strani vasi prišla še dva druga partizana, ki sta imela vklenjenega Lovra Kogovška, Celarskega, iz Smrečja. Odpeljala sta ga iz podlipske trgovine »pri Jesenovc«, kjer je Lovro delal. Vse tri so gnali proti Gričarskem Johanu in od tam naprej skozi gozd v smeri Češirka.

Spominjam se, da smo kot otroci hodili nabirati borovnice v Plečnikovo gmajno, v bližino Češirka. Ko sem se v zrelih letih odpravil po tej poti, me je v gozdu pod Češirkom obšla taka groza in strah, da poti nisem mogel nadaljevati. Obstal sem in se vrnil proti domu.« 
V nadaljevanju je pripovedoval, da so po končani vojni na Vrhniki videvali prav tega partizana, ki je odgnal Lazarjeva fanta na morišče, kako je tekal po vrhniških cestah in kričal ob bremenu spoznanja, kar je storil. 

Pričevanje je objavljeno v knjigi Zločin v Češirkovem gozdu leta 1942. Ob osemdesetletnici poboja, Nova Slovenska zaveza, Ljubljana, 2022.

